L'obra de teatre ‘Descarados’ s'estrena a l'Eliana el pròxim 2 d'abril
24 de març de 2022

L'actriu elianera Lola Moltó protagonitza al costat de Juan Gea aquesta delirant comèdia del Premi Nobel de Literatura Dario Fo

L'Auditori de l'Eliana acollirà el dissabte que ve, 2 d'abril, l'estrena de l'obra de teatre Descarados, una versió molt espanyola de Clacson, Trombette e Pernacchi del Premi Nobel de Literatura Dario Fo i Franca Rame. La delirant comèdia estarà protagonitzada per l'actriu elianera Lola Moltó, al costat de Juan Gea, Marta Chiner i Rafa Alarcón, entre altres, i dirigida per Santiago Sánchez.

L'intent de segrest d'una alta personalitat de la societat espanyola i la confusió d'aquest amb un dels seus empleats genera tot tipus de malentesos i provoca situacions que faran morir de riure al públic assistent. Una sàtira de la societat que posa al descobert els manejos de la política, els jutges, les empreses de l'Ibex 35, la policia, les clavegueres de l'Estat i... fins i tot de la medicina! Tot amb la ironia i l'humor del gran mestre italià de la Comèdia de l'Art.

L'edil de Cultura, Eva Santafé, ha animat la ciutadania a no perdre's aquesta estrena que culminarà les celebracions del Dia Mundial del Teatre que estem celebrant aquests dies amb la conferència de l'actriu Iris Lezcano prevista per a hui i la mostra de tallers a càrrec d’APLAE (Associació per les arts escèniques de l'Eliana), que se celebrarà demà.